કોઈપણ દેશ કે રાષ્ટ્રના ભવિષ્યનું નિર્માણ તેના બાળકો અને યુવાધન ઉપર આધારિત હોય છે. આ યુવાધનની પ્રગતિ જ દેશની પ્રગતિ છે પરંતુ યુવાધન કયારે પ્રગતિશીલ બની શકે ? જયારે તેમની પાસે ઉચ્ચ શિક્ષણ હોય. આજના સમયે શિક્ષણનું મહત્વ વઘ્યું છે. ભણતરની દેખાદેખી વધી છે. જાણે શિક્ષણમાં પણ વિદ્યાર્થીઓ હરિફાઈમાં ઉતર્યા હોય તેમ માત્ર ગોખણપટ્ટીથી જ ભણી રહ્યા છે. શાળાઓમાં પણ ગોખણપટ્ટી જ કરાવાતી હોય તેમ માત્ર પુસ્તકીયુ જ્ઞાન જ અપાય છે. પુસ્તકનું રટણ કરી વિદ્યાર્થીઓ પાસ પણ થઈ જાય છે પરંતુ જયારે વિદ્યાર્થીઓ માર્કેટમાં આવે ત્યારે તે પાછળ ધકેલાય છે કારણકે તેમને પહેલેથી જ પુસ્તકીયુ જ્ઞાન જ અપાયું છે તેમને પ્રેકટીકલ કોઈ અનુભવ જ નથી.